14. Ændring i tilbud om smør-selv-madpakker til ældre hjemmeboende borgere (Åben)
Tidl. politisk behandling
Forventet sagsgang
SS-U, ØK, BY
Lovgrundlag
Serviceloven §83
SAGENS INDHOLD
Byrådet skal i denne sag tage stilling til et forslag om en ændring i tilbuddet om smør-selv-madpakker til 
ældre hjemmeboende borgere. 
Byrådet vedtog i forbindelse med budgetaftalen for 2021-24 en omlægning til smør-selv-madpakker for 
ældre hjemmeboende borgere. Målgruppen for madpakkerne er borgere, som både er visiteret til 
madservice (frokost) og til hjælp til tilberedning og anretning af mad. Borgerne i målgruppen er således 
karakteriserede ved dårligt fysisk og/eller mentalt helbred. Smør-selv-madpakken indeholder brød, smør, 
pålæg og tilbehør, som ligger i hver sit rum, og som nemt kan samles til smørrebrød af plejepersonalet. 
Madpakkerne indeholder fem forskellige pålægsvarianter pr. uge.
Byrådet har bedt administrationen om at vurdere en ændring af tilbuddet, der ville give borgerne i 
målgruppen frit valg mellem at gøre brug af smør-selv-madpakkeordningen og den oprindelige ordning, 
hvor hjemmeplejen tilbereder og anretter borgerens egen indkøbte mad. Inden vedtagelsen af smør-selv-
madpakkerne modtog alle borgere i målgruppen hjælp af plejepersonalet til at anrette frokosten af det brød 
og pålæg, som borgerne eller deres pårørende selv havde indkøbt.
Smør-selv-madpakkerne blev indført for at bidrage til, at de ældre borgere modtager en ernæringsrigtig og 
varieret kost, samt for at sikre, at dem, der har svært ved at smide ud eller vurdere hvornår maden er blevet 
for gammel, modtager frisk mad. Den oprindelige ordning medførte, at personalet ind i mellem måtte 
foretage akutte indkøb, når der ikke var frisk mad tilgængelig i husstanden. Indkøbene blev ofte foretaget 
af pårørende eller af personale fra [adresse] for de borgere, der var visiteret til indkøb.
Det vedtagne forslag om omlægning til smør-selv-madpakker rummede en besparelse på 270.000 kr. årligt. 
Besparelsen opnås gennem en reduktion i hjemmeplejens tidsforbrug, da det tager længere tid at anrette 
borgerens egen mad frem for smørrebrødet fra smør-selv-madpakken.
Besparelsen blev beregnet på baggrund af en forventning om, at 55 borgere på sigt vil overgå til ordningen. 
Byrådet vedtog med smør-selv-madpakkerne samtidig at give et tilskud til på 5 kr. pr. madpakke svarende 
til 100.000 kr. årligt. Den samlede nettoreduktion ved fuld indfasning udgør således 170.000 kr. årligt.
Ordningen blev indfaset således, at borgere, der allerede var visiteret til tilberedning og anretning af mad, 
kunne vælge at blive på deres eksisterende ordning, mens nyvisiterede borgere udelukkende fik tilbudt 
smør-selv-madpakken. Dette har resulteret i, at størstedelen af borgerne i målgruppen indtil videre er 
forblevet på den oprindelige ordning. Tallet forventes dog at ville stige i takt med, at nye borgere visiteres 
til ordningen, men besparelsen forventes først fuldt indfriet i 2022.
Konkret gør ni ud af de 47 borgere, der ved ordningens indførelse var i målgruppen for smør-selv-
madpakken, i dag brug af ordningen. Derudover har yderligere to borgere, som er visiteret til mad, men 
Byråd
22-06-2021 19:00
Sagsnr. EMN-2021-01320
DokID: 2435490
Sagsbehandler jrkl
som ikke er visiteret til tilberedning og anretning af mad, også tilvalgt ordningen som et supplement til den 
øvrige mad, de modtager. I alt modtager 11 borgere i dag således smør-selv-madpakken.
VURDERING
Den beskrevne ændring af ordningen vil betyde, at borgere i målgruppen vil opleve en øget 
selvbestemmelse ift. den mad, de køber og hvor mange penge, de ønsker at bruge på mad. 
Baseret på erfaringer fra før smør-selv-madpakkens indførelse, er det forventningen, at målgruppen pga. 
begrænsninger som følge af deres helbredsmæssige situation eller af økonomiske hensyn vil indkøbe en 
mindre varieret kost. Dette kan få en negativ betydning for sundheden hos nogle af borgerne i målgruppen.
For personalet i hjemmeplejen vil genindførslen af den oprindelige ordning medføre et øget tidsforbrug, da 
de i stedet for at anrette en smørrebrødspakke skal tilberede og anrette borgerens egen mad. Hvis enkelte 
borgere ikke har købt tilstrækkeligt ind, eller hvis deres selvindkøbte varer er blevet for gamle, vil personalet 
desuden skulle foretage akutte indkøb. Tidsforbruget til anretning af frokost for de visiterede borgere vil 
derfor skulle basere sig på erfaringerne fra den oprindelige ordning.
ØKONOMI
De økonomiske konsekvenser for borgerne afhænger af, hvad de vælger at købe ind som alternativ til den 
mad, der indgår i smør-selv-madpakkerne. 
På smør-selv-madpakke-ordningen betaler borgerne 10 kr. per halve stykke smørrebrød. I gennemsnit 
spiser borgerne på ordningen 11 halve stykker om ugen, hvilket altså svarer til en gennemsnitlig ugentlig 
udgift for borgerne på 110 kr.
Administrationen har beregnet, at det vil være dyrere for borgeren selv at skulle købe tilsvarende mad i 
supermarkedet (rugbrød med fem forskellige pålægsvarianter og tilbehør hver uge). Dette skyldes bl.a., at 
der gives et kommunalt tilskud til smør-selv-madpakkerne. Borgerne vil dog kunne opnå en besparelse ift. 
smør-selv-madpakkerne, hvis der fx vælges en mindre varieret kost, eller hvis der gås på kompromis med 
madens friskhed.
For Favrskov Kommune vil indførelsen af frit valg mellem de to ordninger betyde, at plejepersonalet skal 
bruge ekstra tid på tilberedning og anretning i hjemmet. Hvis borgerne tilbydes frit valg, anslås det, at ca. 
25% af borgerne vil vælge smør-selv-madpakkerne. Dette baseres på, at ca. 20% af de borgere, som i 
indfasningsperioden har fået frit valg mellem deres eksisterende ordning og smør-selv-madpakkerne, har 
tilvalgt smør-selv-madpakkerne, og at der forventes en mindre stigning i denne andel i takt med, at 
ordningen bliver mere kendt.
På den baggrund forventes den beskrevne ændring i ordningen at medføre, at 75% af den besparelse på 
270.000 kr., som var indregnet i omlægningen til smør-selv-madpakker, bortfalder. Dette resulterer i en 
netto merudgift på 202.500 kr. Til gengæld spares der ved en ændring i ordningen 75% af tilskuddet til 
madpakkerne, hvilket svarer til 75.000 kr., som tages ud af budgettet hos Favrskov Mad. Ændringen i 
ordningen vurderes således at medføre en netto-merudgift på 127.500 kr., som finansieres via kassen som 
tillægsbevillinger til hhv. ældre- og sundhedsområdet.
Ved et meget lavt antal producerede madpakker kan der bortfalde en række stordriftsfordele i produktionen 
hos Favrskov Mad, som kan resultere i yderligere merudgifter. Det har dog ikke været muligt at beregne de 
eventuelle driftsmæssige konsekvenser ved dette.
Der vil med den beskrevne ændring desuden være merudgifter til administration, da der ville skulle 
administreres to ordninger frem for én. Der vil også være merudgifter relateret til en udvidet 
kommunikationsindsats, der skal sikre, at borgerne bliver præsenteret for de to alternativer på en let 
forståelig og overskuelig måde. Disse merudgifter vil blive finansieret inden for den eksisterende 
økonomiske ramme på ældreområdet.
INDSTILLING
Direktøren for Social og Sundhed indstiller til Byrådet:
1.
At der tages stilling til, om den nuværende ordning med smør-selv-madpakker skal ændres, så 
ordningen bliver valgfri for alle borgere, der modtager hjælp til tilberedning og anretning af mad.
2.
At en ændring af ordningen finansieres via kassen som en tillægsbevilling på 202.500 kr. til 
ældreområdet og reduktion af budgettet på sundhedsområdet på 75.000 kr.
BESLUTNING
Social- og Sundhedsudvalget, 1. juni 2021: 
Fraværende: Ingen.
Udvalget indstiller, at smør-selv-madpakke-ordningen ændres, så ordningen bliver valgfri for alle borgere, 
der modtager hjælp til tilberedning og anretning af mad.  Udvalget indstiller i forlængelse heraf, at den 
ændrede ordning finansieres af kassen med en tillægsbevilling på 202.500 kr. til ældreområdet og en 
reduktion af budgettet på sundhedsområdet på 75.000 kr. Udvalget ønsker en status på antal borgere, der 
modtager madpakken efter et år.
Økonomiudvalget, 15. juni 2021:
Fraværende: Ingen
Indstillingen fra [adresse] og Sundhedsudvalget indstilles godkendt. 
Byråd, 22. juni 2021:
Fraværende: Ingen
Godkendt.
Bilag
